
A V I Z

asupra propunerii legislative privind diminuarea riscului de inundaţii



În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă privind diminuarea riscului de inundaţii, trimisă cu adresa nr. P.l. x 686 din  21 decembrie 2005, înregistrat  sub nr.31/1166 din 22 decembrie 2005.


Camera Deputaţilor este  Cameră  decizională.



Potrivit prevederilor art. 61 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din 15  februarie 2006.



Membrii comisiei au examinat propunerea legislativă supusă aprobării, expunerea de motive şi avizul negativ al Consiliului Legislativ nr. 585/24.05.2005. Senatul a respins această iniţiativă legislativă în şedinţa din 15 decembrie 2005. 

Guvernul, prin punctul de vedere transmis, a precizat că nu susţine adoptarea propunerii legislative, deoarece potrivit prevederilor Legii nr. 24/2000 privind normele de tehnică legislativă pentru elaborarea actelor normative, republicată, în procesul de legiferare actul normativ trebuie să se integreze organic în sistemul legislaţiei, fiind necesară corelarea cu prevederile actelor normative de acelaşi nivel, cu care se află în conexiune, de asemenea, există deja reglementări pentru efectuarea lucrărilor necesare creşterii suprafeţei împădurite realizată prin lucrări de împădurire pe terenuri degradate, necorespunzătoare pentru o agricultură  eficientă sau chiar inapte pentru folosinţe agricole, precum şi pe terenuri destinate creării perdelelor forestiere de protecţie.


În urma dezbaterilor, cu unanimitate de voturi, s-a hotărât avizarea negativă a propunerii legislative.



În raport de obiectul şi conţinutul său, proiectul de lege face parte din categoria legilor ordinare.

